**NAŠE PRVO ŠKOLSKO PLANINARENJE**

Ujutro kada smo se probudili, znali smo da će to biti odličan dan. U školu smo došli kao i svi drugi učenici, ali s drugim ciljevima. Umjesto knjiga, ponijeli smo vodu i opremu koja nam je potrebna za planinarenje. Bilo je važno slušati sve ono što nam je razrednik govorio dan prije, jer su dvojica vraćena u školu zbog neposluha. Naime, nisu poslušali upute razrednika pa ih je isti vratio automobilom iz Drašnica. Pravilo prvo: slušaj dobro što ti se kaže!

Kada smo stigli na mjesto polaska, članovi Planinarskoga društva Biokovo Bruno i Rajko su nam podijelili planinarske štapove koji su važni za lakše i opreznije planinarenje. Namjestili su ih prema našim visinama i lagano smo krenuli. Penjali smo se u koloni prema zastavi oko sat i deset. Više puta smo stali kako bismo se malo odmorili i napili. Poneko je i pojeo pokoju čokoladicu za dodatnu energiju. U početku nismo vjerovali da je naš cilj ona zastava u daljini. Što je vrijeme odmicalo i što smo bili sve umorniji, bili smo i svjesniji da je ona zastava na velikoj visini ipak naš cilj – područje Kline. Čim nam se zastava približila, znali smo da smo tu. Gore su nam nastavnici podijelili marendu i sokove. Tu smo se odmorili, zabavili, fotografirali. Saznali smo sve o Biokovu, vrsti planine, položaju, o prirodi koja nas okružuje…

Došlo je i vrijeme za povratak. Uzeli smo planinarske štapove i krenuli prema dolje. Na svojoj smo koži saznali da je uspon bio teži i naporniji, a silazak brži, ali puno opasniji. Cijelo smo vrijeme bili na oprezu. Ipak, dogodio se i pokoji pad, ali na svu sreću ništa opasno. U povratku smo iz daljine vidjeli poneku kravu i bika. Sam je povratak trajao oko pedesetak minuta.

Kad smo stigli do automobila, istezali smo se kako ne bismo dobili upalu mišića. Sjeli smo u automobile i krenuli kućama.

Iako nam se sve ovo činilo kratkim, nama je bio jako zabavno i poučno. Na kraju dajemo savjet svima onima koji namjeravaju planinariti: obvezno ponesite dvije majice za presvlaku, puno vode, energetske čokoladice i primjerenu obuću. Vjerujte nam – nije teško, samo morate vjerovati u sebe, slušati voditelje i zasigurno ćete osvojiti svaki vrh!!!

Mladi novinari 7. razreda: Stefani, Marija, Gina i Ivona